《次韵林千之秋夜见怀》
宋代·周行己

清夜炯不寐，虚窗入圆璧。鸿雁正南飞，庭柯已改色。

四运无停景，欻见节序隔。百物自穰穰，吾心自寂寂。

秋物本何悲，君悲当自适。楚玉非达士，泪苦为秋滴。

不如陶渊明，浊醪度晨夕。以兹俟君子，须要生理得。

一饮置君忧，再饮□君□。我感知己分，为子豁丹臆。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。